Nafarroako Parlamentuko Mahaiak, 2020ko otsailaren 17an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Zaragozako mugaren eta Cortesko hirigunearen artean NA-5221 errepidea egokitzeko eta zabaltzeko proiektuari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko otsailaren 17an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakien:

Iragan urtearen hasieran, Cortesko Udalak Garapen Ekonomikorako Departamentura jo zuen, haren mende baitzeuden orduan herri lanen eta errepideen arloko eskumenak, Zaragozako mugaren eta Cortesko hirigunearen artean NA-5221 errepidea egokitzeko eta zabaltzeko obren proiektuak ekar lezakeenari buruzko balorazio-txostena aurkezteko.

Obra horiek, balorazio-txosten horren arabera, 237.553,24 euro egiten zuten guztira (BEZa barne), eta Erriberako herri horretako industrialdean janari izoztuen bertako enpresa garrantzitsu baten handitzea paratzeko balio behar zuten.

Martxoan, Herri Lanen orduko zuzendari nagusi Nagore jaunak udalari erantzun zion berehala aginduko zela “proiektua idatz zedin”, gero obrak egin zitezen.

Hori guztia ikusita, honako galdera hauek aurkezten dira, idatziz erantzun dakien:

Idatzita al dago Zaragozako mugaren eta Cortesko hirigunearen artean NA-5221 errepidea egokitzeko eta zabaltzeko obren proiektua?

Idatzita ez baldin badago, zergatik ez da idatzi eta noiz uste du Departamentuak idatzita egonen dela?

Idatzita baldin badago, zenbat egiten du, BEZa barne, obrak egiteak, eta Departamentuak noizko uste du egin litezkeela obrak?

Iruñean, 2020ko otsailaren 13an

Foru parlamentaria: Adolfo Araiz Flamarique